लंबे आंदोलन के बाद सरकार को प्रेस बिल कानून वापस लेना पडा़। यह ऐसी जीत थी, जिसने यह हौसला दिया कि संघर्ष की जीत होती है। पर अभी लंबी लड़ाई थी। कई और मोर्चे पर डटे रहना था। शायद वह नवंबर का महिना था। धुली-धुली रुपहली घूप फैली थी। बिहार भर के कलाकार एस के मेमोरियल हाॅल में जमा हुए थे। युवा महोत्सव का आयोजन किया गया था। कलाकार संधर्ष समिति ने तय किया था कि जबतक प्रेमचंद रंगशाला खाली नहीं होता कोई भी सरकारी आयोजन नहीं होने देंगे। साथियो ने पुरुस्कार वितरण का बहिष्कार किया। पर्चा बांटा गया। जिसमें यह लिखा हुआ था कि हम क्यों बहिष्कार कर रहे हैं। बहिष्कार के आरोप में पांच छात्र गिरफ्तार कर लिए गए। जावेद अख्तर,अशोक आदित्य,पुष्पेन्द्र,राणा बनर्जी , एक का नाम याद नहीं। जावेद उन दिनों बीएन काॅलेज के छात्र थे। उनकी गिरफ्तारी से हंगामा हो गया। बीएन काॅलेज के छात्रों को लगा कि उनके काॅलेज के छात्र को पुलिस ले गयी। छात्रों ने खुद उस आयोजन का बहिष्कार कर दिया। नीरज, जो इनदिनों जद यू का एमएलसी है, वह बीएन काॅलेज में एआईएसएफ का लीडर था। उसने अगुवाई की, और प्रशासन को धमकी दी कि गिरफ्तार किए गए छात्रों को छोड़ दिया जाय। प्रशासन पर छात्रों का इतना दबाव पड़ा की 24 घंटे के अंदर सभी छात्र रिहा कर दिए गए। कलाकार संघर्ष समिति ने तय किया कि वे सरकारी युवा महोत्सव के समानान्तर युवा महोत्सव आयोजन करेंगे। आयोजन के लिए पांच कनवेनर रखे गए। अपूर्वानंद, जावेद अख्तर खान,पुष्पेन्द्र,प्रो0 संतोष, कुमार ध्रुव । इतने बड़े आयोजन करने के लिए हमारे पास कोई साधन नहीं था। हमलोगों ने चंदा जमा करने के कई तरीके इजाद किया। जिसमें सड़को पर गाते हुए चंदा मांगना शामिल था। हर सुबह एक नये संघर्ष की सुबह होती थी। कोई लंबी चैड़ी महत्वकांक्षाएं नहीं थीं। सबके सब रंगकर्मी,छात्र, जिनकी आंखों ने छोटेे-छोटे सपने देखे। वह सपना था कि बिहार में प्रेमचंद रंगशाला मुक्त हो।